StarPeople - Nieuws - Evidence Of Alien Visits To Earth, UFO?
Laatste wijziging: dinsdag 5 oktober 2010 om 11:44, 2908 keer bekeken Siekbed-Hot-Chocolate-Movie-Plan. – Ek kan nie Blog nie …
Posted on Desember 5, 2017 deur EkKanNieBlogNie!
#afrikaans is lekker. #fiksie.
Vandat ek ‘n kind is, op die laagste of beste tye van my lewe, het dit gereën of was dit ten minste bewolk. Ek het nog altyd geglo dat Jesus spesiaal die weer stuur om my te herhinner dat ek nie alleen is nie.
Dit is ‘n dag vir Hot Chocolate.
‘n Dag vir ‘n ou lekker snoesige kombersie.
Beslis ‘n goeie fliek …
‘and while we’re at it’ sommer Popcorn ook!
Ek kon nie ‘n beter siekdag gekies het nie – of die baas nou gelukkig is of nie.
Die kinders is by die skool en my man het sopas werk toe gery!
Dit is net Ek! Ek en die reën. Ek en die Siekbed-Hot-Chocolate-Movie plan!
In my warm sweetpakbroek, slippers en regte reënweer jassie, kry ek die popcorn en … waar is die Hot Chocolate? Dit kan tog nie waar wees nie! Dit is nie dat die blik leeg is nie – daar is nie Hot Chocolate in die kas nie!!!
Nou ja wat: Milo is tog net so goed … ek soek en krap. Gewoonlik steek ek die Milo of Hot Chocolate weg vir my gesin, want hulle bêre sommer ‘n teelepel in die blik om skelm te eet! Gewoonlik los die laaste sondebok die leë blik in die kas, teelepel en al! Maar op geen van my fantastiese wegsteekplekke is daar ‘n blik Milo te vinde nie: Nie ‘n leë blik nie, nie ‘n vol blik nie … nie eers ‘n teelepel nie!
Die rustige reën hou my gemoed kalm …
As ek nou ‘n sjokelade in die kas sou opspoor en dit smelt in ‘n koppie melk is dit mos ‘n Hot Chocolate Generic. Wat sê die Apteker altyd? “Mevrou, dit is net so goed soos die oorspronklike produk, net goedkoper!” Nou ons almal weet dit is net ‘n halwe waarheid … die enigste rede hoekom ons maar die goedkoper medisyne vat is … wel? Dit is goedkoper!!! Hier is egter nou geen geld ter sprake nie … vir my Siekbed-Hot-Chocolate-Movie plan is ‘n generiese Hot Chocolate nou die antwoord. Met my dikkop het ek reeds gereël dat iemand die kids by die huis kom aflaai – ek gaan beslis nie aantrek en ry net vir ‘n blik Hot Chocolate nie … ‘n Generies sal dit wees.
Baie opgewonde maak ek ‘n koppie melk warm – waar is daardie sjokelade nou? Ek het net Vrydag vier gekoop, ‘n Black Friday Special! Hier moet ten minste twee wees na die naweek … dit was hier gewees: reg agter die blik koffie, binne-in die pakkie Rooibostee in ‘n leë Koeskoes boksie … maar al wat oorgebly het is ‘n blik koffie. Van die rooibostee pakkie en die Koeskoes boksie is daar geen teken nie. Van die Black Friday sjokelades het daar nie ‘n blokkie oorgebly nie!
Watter tipe mense woon hier?
Die Teelepel bende?
Ek meen, watter kind en man dink nie “Dalk is Mamma Maandag siek en wil bietjie sjokelade eet terwyl sy onder ‘n kombersie ‘n fliek kyk …” nie????
Soos die reën harder val, klop my hart ook harder en moet ek so fokus op my asemhaling, dat ek nie hoor hoe die minute verbytik nie! Twee ure van neusblaas en Sjokelade soek. Die een so onsuksesvol soos die ander.
Ek moet nou maar tevrede wees met wat ek het: Popcorn, ‘n kombersie, ‘n lekker romantiese komedie en … warm melk. Dit is wat dit is!
Die oomblik het aangebreek vir my Siekbed-Hot-Chocolate-Movie plan, oftewel die Siekbed-Warm-Melk-Movie plan. Ek neem die posisie in: ‘n lekker gemaklike lêplekkie, die remotes en pop-corn binne bereik … die melk kyk vir my en ek kyk vir die melk …
Ek druk die knoppie bo aan die remote – die TV is onmiddelik aan … net die TV gaan aan! By die DSTV gebeur daar niks. Ek haal diep asem, drink ‘n groot sluk warm melk (dalk moes ek heuning en kaneel ingegooi het vir ‘n kalm gemoed).
Vyf minute, sestien tissues en dik verkoue oë later verskyn die boodskap op die skerm: No signal. Contact your service provider!
Die reën val nou oorverdowend op die sinkdak neer! Ek sou in elke geval nie ‘n woord kon hoor nie, probeer ek myself troos … nie lank … nie … dan … sjokelade … warm …
… reën … warm sjokelade … soek … nie lank … dalk … teelepel … dan … … …
Ek skrik wakker van ‘n klokkie – my meisies wag by die hek. Het ek so lank geslaap???
My liewe vriendin het ‘n ‘word gou gesond’ pakkie saamgestuur! ‘n Groot blik Hot Chocolate en warm pannekoek, “want” skryf sy ‘wat is reën sonder pannekoek en Hot Chocolate?“
Kategorieëafrikaans is lekker,Fiksie
Vorige bydraeVorige Kaalswemmery!
Volgende bydraeVolgende Ma se 1, 2, 3 Bederf Jouself Partytjie!